Imtella' Diċembru 7, 2021 - Aġġornata 7 Ta' Diċembru, 2021 7:29pm Rapport: Fiorella Pace Mix-xahar id-dieħel se jitwaqqaf il-bejgħ ta' prodotti tal-plastik li jintużaw darba biss u l-gvern qed iħares lejn pjan fit-tul biex is-separazzjoni tal-iskart issir obbligatorja. Dawn huma tnejn mill-punti ewlenin ta' żewġ strateġiji mħabbra llum mill-Ministeru għall-Ambjent. Ippubblikati l-istrateġiji dwar il-plastik li jintuża darba u l-pjan fit-tul għall-immaniġġjar tal-iskart sas-sena 2030. Dawn l-istrateġiji tnedew wara proċess ta' konsultazzjoni pubblika. Il-Ministru għall-Ambjent, Aaron Farrugia, qal li l-istateġija dwar plastik li jintuża darba biss u jintrema bħal platti, straws, ħawwada tax-xorb, tazzi u kontenituri tal-ikel għall-konsum immedjat bħal take away, hi mibnija fuq id-direttiva tal-Kummissjoni Ewropea dwar l-użu ta' dan il-plastik. Żied jgħid li din tinkludi riċerka li saret lokalment fejn ġie identifikat plastik problematiku speċifikament għal Malta. "F'Jannar tal-2021 ipprojbixxejna l-importazzjoni ta' ħafna mis-single use plastic li jagħmel ħsara lill-ambjent, il-baħar u allura ekonomija, turiżmu eċċ. Issa f'Jannar li ġej jiġifieri ftit ġimgħat oħra seM nipprojbixxu l-bejgħ ta' dan il-prodott biex nieħdu ħsieb l-ambjent ta' madwarna. L-industrija diġà qed timxi fuq dawn il-passi, diġà qed iġġib affarijiet li huma alternattivi għal dawn is-single use plastics biex b'hekk il-poplu Malti jimxi għal livell li jmiss u jieħu ħsieb l-ambjent ta' madwaru imma wkoll nibqgħu kompetittivi fuq livell ekonomiku," qal il-Ministru Farrugia. Id-deputat direttur tal-awtorità għall-ambjent u r-riżorsi, Kevin Mercieca, qal li x-xogħol fuq din l-istrateġija ilu għaddej u tagħti lill-Gvern direzzjoni ċara għall-ġejjieni b'miri u proposti immirati biex is-sitwazzjoni lokali titjieb. L-istrateġija l-oħra hi pjan fit-tul għall-immanniġġjar tal-iskart f'Malta sal-2030. Il-Ministru Aaron Farrugia qal li l-għan ewlieni tal-pjan għall-immaniġġjar tal-iskart hu li l-pajjiż jimxi lejn ekonomija ċirkulari: narmu inqas, nirriċklaw aktar biex innaqqsu l-ħela ta' riżorsi u nagħtu ħajja ġdida lill-materjali li s'issa ħafna minnhom kienu qed jitremew fil-miżbliet. Id-direttur għad-direttorat għall-ambjent u t-tibdil fil-klima fi ħdan il-Ministeru, Ruth Debrincat, qalet li bħala parti minn dan il-pjan, hemm il-ħsieb li tkompli ssir ħidma fuq dak li diġà sar biex tiżdied is-separazzjoni tal-iskart u għalhekk is-separazzjoni tal-iskart se ssir mandatorja. Spjegat li se ssir riforma nazzjonali fil-ġbir tal-iskart, bl-introduzzjoni ta' trakkijiet moderni li jippermettu li l-ġbir ta' tip differenti ta' skart isir l-istess f'kull lokalità. Se jsir investiment ta' ħames mitt miljun ewro f'erba' impjanti ġodda ġewwa l-ECOHIVE biex jitnaqqas l-iskart fil-miżbla. Dan se jsir biex l-iskart iġġenerat jinbidel f'riżorsa.